Folketing
2006-04-06

Nej, det er jo ikke korrekt, fordi udligningsreformen er til udligning. Vedrørende spørgsmålet om kommunernes økonomi vil jeg sige, at virkeligheden jo nu er den, at kommunernes økonomi i den tid, vi har haft en borgerlig regering, konsekvent har været udsat for stigninger. Den økonomiske stigning i den offentlige sektor har fundet sted i kommuner og amter, og den politik fortsætter. Det vil sige, at det jo er kendt stof, hvilke omkostninger man har, og det vil sige, at der har været plads til aktivitetsudvidelse. Der er betydelig flere penge i den kommunale sektor i år end sidste år og flere næste år end i år. Det er virkelighedens verden. Så det er ikke sådan et spareprojekt. Det her betyder alene det, at man tager penge fra de bedst stillede kommuner og hjælper de dårligst stillede. Det gøres med et system, som ikke giver alt for store udsving her og nu i en indfasningsperiode, så der er meget godt at sige om det. Jeg er glad for, at SF ligesom anerkender, at der er meget godt i det her. Det kunne tyde på, at det var ærgerligt, at SF egentlig ikke meldte sig på banen og tog et medansvar. Det her er tæt på at være fornuft. (Kort bemærkning).